CELEX: 52017PC0314
Language: hu
Date: 2017-06-02
Title: Javaslat A TANÁCS VÉGREHAJTÁSI HATÁROZATA a Görögország makrogazdasági kiigazítási programjának elfogadásáról szóló (EU) 2015/1411 tanácsi végrehajtási határozat módosításáról

EURÓPAI BIZOTTSÁG
            Brüsszel, 2017.6.2.
            COM(2017) 314 final
            2017/0129(NLE)
            Javaslat
            A TANÁCS VÉGREHAJTÁSI HATÁROZATA
            a Görögország makrogazdasági kiigazítási programjának elfogadásáról szóló (EU) 2015/1411 tanácsi végrehajtási határozat módosításáról
            
               
         
         
            
               INDOKOLÁS
            
            
               A Görög Köztársaságnak az Európai Stabilitási Mechanizmus (a továbbiakban: ESM) Kormányzótanácsának elnökéhez benyújtott, hároméves rendelkezésre állási időtartamú hitel formájában nyújtandó stabilitási támogatás iránti 2015. július 8-i kérelmére válaszul az ESM kormányzótanácsa felkérte az Európai Bizottságot, hogy az Európai Központi Bankkal közösen és a Nemzetközi Valutaalappal együttműködve fogadjon el egyetértési megállapodást az Európai Stabilitási Mechanizmus létrehozásáról szóló szerződés 13. cikkének (3) bekezdésével összhangban a 2015–2018 közötti időszakra vonatkozó pénzügyi segítségnyújtási konstrukció feltételeiről, valamint Görögország makrogazdasági kiigazítási programjáról. A programot a 472/2013/EU rendelet 7. cikkének (1) bekezdése szerinti eljárással összhangban készítették el. 2015. augusztus 11-én az említett intézmények és a görög kormány között technikai szintű megállapodás jött létre a makrogazdasági kiigazítási programról (a továbbiakban: a program).
            
            
               A Tanács a Bizottság javaslata alapján elfogadta a programot jóváhagyó (EU) 2015/1411 végrehajtási határozatot.
            
            
               Az (EU) 2015/1411 határozat 1. cikkének (2) bekezdésével összhangban a Bizottság az Európai Központi Bankkal (EKB) és adott esetben a Nemzetközi Valutaalappal (IMF) együttműködve másodszor is értékelte az elfogadott intézkedések végrehajtása terén elért előrelépést, valamint az intézkedések eredményességét és gazdasági-társadalmi hatását. Ezen értékelés eredményeképpen sor került a jelenlegi makrogazdasági kiigazítási program aktualizálására, amely tükrözi a görög hatóságok által 2017 első negyedévének végéig tett lépéseket.
            
            
               Az említett intézmények és a görög kormány közötti egyeztetést követően – a 472/2013/EU rendelet 7. cikkének (5) bekezdése szerinti eljárás és a programot alátámasztó feltételekben meghatározottak szerint – a Bizottság elfogadta a Görögország 472/2013/EU rendelet szerinti makrogazdasági kiigazítási programjának jóváhagyásáról szóló (EU) 2015/1411 végrehajtási határozatot módosító tanácsi végrehajtási határozatra irányuló javaslatot.
            
            
               2017/0129 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Görögország makrogazdasági kiigazítási programjának elfogadásáról szóló (EU) 2015/1411 tanácsi végrehajtási határozat módosításáról
               
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a pénzügyi stabilitásuk tekintetében súlyos nehézségekkel küzdő vagy súlyos nehézségek által fenyegetett euróövezeti tagállamok gazdasági és költségvetési felügyeletének megerősítéséről szóló, 2013. május 21-i 472/2013/EU európai parlamenti és tanácsi rendeletre
                  1
                és különösen annak 7. cikke (5) bekezdésére, 
            
            
               tekintettel az Európai Bizottság javaslatára, 
            
            
               mivel: 
            
            
               (1)2015. július 16-án az Európai Stabilitási Mechanizmus (ESM) Kormányzótanácsa felkérte a Bizottságot és a vele együttműködő Európai Központi Bankot (EKB), az ESM-et, a görög hatóságokat és adott esetben a Nemzetközi Valutaalapot (IMF), hogy kössenek megállapodást Görögország hitel formájában megvalósuló makrogazdasági kiigazítási programjáról. A programot a 472/2013/EU rendelet 7. cikkének (1) bekezdése szerinti eljárással összhangban készítették el. 2015. augusztus 11-én az említett intézmények és a görög kormány között technikai szintű megállapodás jött létre a makrogazdasági kiigazítási programról (a továbbiakban: a program). A Tanács a Bizottság javaslata alapján tanácsi végrehajtási határozattal
                  2
                elfogadta a programot. 
            
            
               (2)Az említett megállapodást követően Görögország átfogó szakpolitikai intézkedéscsomagot fogadott el, amelyet az ESM keretében megvalósuló hároméves makrogazdasági kiigazítási program keretében kell végrehajtani 2015 harmadik negyedéve és 2018 harmadik negyedéve között. 
            
            
               (3)Az ESM keretében konkrét gazdaságpolitikai feltételekről szóló, 2015. augusztus 19-i egyetértési megállapodásban (a továbbiakban: az egyetértési megállapodás) foglalt átfogó szakpolitikai intézkedéscsomag célja a pénzügyi piacok bizalmának helyreállítása, a stabil makrogazdasági egyensúly visszaállítása, valamint a gazdaság visszaállítása a fenntartható növekedési pályára. Az intézkedéscsomag a következő négy pilléren nyugszik: az államháztartás fenntarthatóságának helyreállítása, a pénzügyi stabilitás megőrzése, a versenyképesség és a növekedés fokozása, valamint az állam és a közigazgatás modernizációja.
            
            
               (4)A programra vonatkozó első értékelés elvégzése után, valamint az eurócsoport 2016. május 25-i nyilatkozatát, a Bizottság és az EKB által a program végrehajtására vonatkozóan kiadott kedvező értékelést és az ESM jóváhagyását követően 2016. június 16-án Görögország és az ESM képviseletében eljáró Bizottság kiegészítő egyetértési megállapodást kötött. A kiegészítő egyetértési megállapodás aktualizálja az egyetértési megállapodásban megállapított szakpolitikai feltételeket annak érdekében, hogy tükrözzék a program végrehajtása terén elért haladást.
            
            
               (5)2016. május 25-i ülésén az eurócsoport mérlegelte Görögország adósságának fenntarthatóságát is. Az eurócsoport megállapodott egy államadóssággal kapcsolatos intézkedéscsomagról, melynek megvalósítása fokozatosan, a bruttó finanszírozási igényekkel kapcsolatosan kitűzött referenciaértékek teljesüléséhez szükséges ütemben történik. Megállapodás születetett arról, hogy az intézkedések első csoportjának végrehajtására rövid távon, az első értékelés lezárásától a program végéig kerül sor. Az ESM és az Európai Pénzügyi Stabilitási Eszköz igazgatótanácsa 2017. január 23-án elfogadta a Görögország számára kidolgozott rövid távú adósságkönnyítő intézkedéscsomag végrehajtására vonatkozó szabályokat, és megkezdődött a végrehajtás. Az eurócsoport 2016. május 25-i ülésén megállapodás született arról is, hogy a program 2018 közepéig történő sikeres végrehajtása után az eurócsoport elvárja egy esetleges második intézkedéscsomag végrehajtását is, ha arra szükség van az államadósság fenntarthatóságára vonatkozóan kitűzött referenciaértékek teljesüléséhez. 
            
         
         
            
               (6)2016. május 25-én az eurócsoport üdvözölte az IMF vezetőinek azon szándékát, hogy javaslatot tegyenek az IMF igazgatótanácsának a Görögországra vonatkozó pénzügyi megállapodás jóváhagyására. Az eurócsoport 2016. december 5-én megerősítette ezt az álláspontját, és hangsúlyozta azt is, hogy szükség van egy valamennyi intézmény és Görögország egyetértésével kialakított közös feltételrendszerre
                  3
               . 2016. december 5-én az eurócsoport a tárgyalások mihamarabbi folytatására is felszólította az intézményeket és Görögországot egy, ezen feltételrendszeren alapuló szakértői szintű megállapodás lehető leghamarabbi megkötése érdekében, valamint megbízta az eurócsoport üléseit előkészítő munkacsoportot a szakértői szintű megállapodás értékelésével. Az említett feltételrendszer magában foglalja egy előzetesen jogszabályba foglalt költségvetési csomag elfogadását annak elősegítése érdekében, hogy az elsődleges többlet középtávon elérje a GDP 3,5 %-át. 
            
            
               (7)A görög gazdaság a fokozott bizonytalansággal és a tőkekorlátozások bevezetésével szembeni nagyfokú ellenálló képességről tett tanúbizonyságot, mivel a GDP 2015-ben csupán 0,2 %-kal csökkent. 2016-ban a görög gazdaság stagnált, mivel a lakossági fogyasztás kezdődő növekedését ellensúlyozta az állami fogyasztás és a nettó kivitel csökkenése. A Bizottság 2017. tavaszi előrejelzése szerint a görög gazdaság 2017-ben várhatóan 2,1 %-kal, 2018-ban pedig 2,5 %-kal fog növekedni, annak hatására, hogy a javuló gazdasági hangulat támogatja a beruházásokat és a fogyasztást.
            
            
               (8)Ezen előrejelzés alapján a GDP-arányos államadósság 2016-ban 179,0 %, 2017-ben 178,8 %, 2018-ban 174,6 % és 2019-ben 165,2 % lesz. A GDP-arányos államadósság tehát 2017-től kezdve csökkenő pályára áll. Görögország elsődleges többlete 2015-ben a GDP 0,5 %-át, 2016-ban pedig a GDP 4,2 %-át érte el, így az ország túlteljesítette a GDP –0,25 %-ában, illetve 0,5 %-ában meghatározott, program szerinti célt. A görög hatóságok olyan költségvetési pályát fognak követni, amely 2017-ben a GDP 1,75 %-ának, 2018-ban és középtávon pedig a GDP 3,5 %-ának megfelelő elsődleges többletcélokon alapul. A költségvetési célok tekintetében meghatározott pálya összhangban áll az eddigi legmélyebb recessziójából kilábaló görög gazdaság várható növekedési ütemével.
            
            
               (9)A bizottsági szolgálatok aktualizált előrejelzéseinek és a Bizottság által az EKB-val – és adott esetben az IMF-fel – együttműködésben elvégzett második értékelés eredményeinek fényében aktualizálni kell a meglévő programot, hogy tükrözze azokat a reformokat, amelyeket a görög hatóságok 2017 első negyedévének végéig megvalósítottak. Mindezek alapján az aktualizált feltételrendszernek fel kell vázolnia a program jövőbeni sikeres végrehajtásához szükséges szakpolitikai intézkedések körét, a görög gazdaság fenntartható növekedési pályára való visszaállítása érdekében. Ezért helyénvaló módosítani az (EU) 2015/1411 tanácsi végrehajtási határozatot.
            
            
               (10)A program keretében végrehajtott intézkedésekhez Görögországnak nyújtott bármely pénzügyi támogatásnak összhangban kell állnia az Unió jogi előírásaival és szakpolitikáival, különösen az uniós gazdasági kormányzási kerettel és az Európai Unió Alapjogi Chartájával. Amennyiben a makrogazdasági kiigazítási programban tervezett bármely intézkedés korlátozza az Európai Unió Alapjogi Chartája által elismert jogok és szabadságok gyakorlását, a kérdéses korlátozások megfelelnek a Charta 52. cikkének (1) bekezdésében foglaltaknak. A pénzügyi intézmények támogatására irányuló bármely intervenciót az uniós versenyjogi előírásokkal összhangban kell végrehajtani. A Bizottságnak biztosítania kell, hogy az európai stabilitási mechanizmus keretében kért pénzügyi támogatással összefüggésben létrejött egyetértési megállapodásban megállapított intézkedések teljes mértékben összhangban álljanak ezzel a határozattal,
            
            
            
               ELFOGADTA EZT A HATÁROZATOT: 
            
            
               1. cikk
            
            
               Az (EU) 2015/1411 tanácsi végrehajtási határozat 2. cikkének helyébe a következő szöveg lép:
            
            
               (1)Görögország magas színvonalú, tartós intézkedésekkel törekszik az államháztartási konszolidáció elérésére, a hátrányos helyzetű személyeket ért hatások lehető legalacsonyabb szinten tartása mellett. A görög hatóságok vállalják, hogy középtávon biztosítják a fenntartható államháztartást és olyan jelentős, fenntartható elsődleges többletet érnek el, amely az adósságráta folyamatos csökkentéséhez vezet. A görög hatóságok ennek megfelelően olyan költségvetési pályát követnek, amely 2017-ben a GDP 1,75 %-ának, 2018-tól kezdve és középtávon pedig a GDP 3,5 %-ának megfelelő elsődleges többletcélokon alapul. A hatóságok vállalják, hogy az elsődleges többletcél pályájának követése érdekében további strukturális intézkedéseket hajtanak végre, amelyek 2018-ra a GDP 0,3 %-ának megfelelő eredményt hoznak. Az említett elsődleges többletcélok elérését célzó intézkedések – amelyekről a program második értékelése keretében született megállapodás – magukban foglalják a következőket: a szociális ellátások egyszerűsítése és az adókiadások eltörlése a Világbank szociális jóléti ellátórendszerre vonatkozó értékelésében foglalt ajánlások alapján; az egészségügyi kiadások észszerűsítése a zárt költségvetési keretrendszer alkalmazási körének bővítése és a térítési felső korlát csökkentése révén; adó kivetése a turisztikai szálláshelyek rövid távú bérbeadására; valamint egyes teljesítményalapú ösztönzők és támogatások észszerűsítése a közszférában.
            
            
               (2)A fokozottan növekedésösztönző és igazságosabb elosztást biztosító szakpolitikákat előmozdító költségvetési egyensúly helyreállítása, és ezzel egyidejűleg a középtávú költségvetési célok teljesítése érdekében a hatóságok jogszabályba foglalják a következő intézkedéseket: 
            
            
               i.a 2018–2021 közötti időszakra vonatkozó középtávú költségvetési stratégia a kitűzött középtávú célokkal összhangban, amelyeket a növekedést hátráltató intézkedések nélkül kell elérni;
            
            
               ii.középtávon a GDP 1 %-ának megfelelő nettó megtakarítást eredményező nyugdíjreform, valamint 2020-ban és középtávon a GDP 1 %-ának megfelelő nettó megtakarítást eredményező személyijövedelemadó-reform végrehajtása; 
            
            
               iii.az alábbi elemeket magában foglaló növekedésösztönző adócsomag, amely nettó értelemben megfelel a személyijövedelemadó-reform hozamának: (i) a személyijövedelemadó-kulcsok és a szolidaritási különadó csökkentése, ami középtávon a GDP 0,8 %-ának megfelelő költségvetési hatással jár; (ii) a társaságiadó-kulcsok csökkentése, ami középtávon a GDP 0,1 %-ának megfelelő költségvetési hatással jár; valamint (iii) az ingatlanadó (ENFIA) csökkentése, ami a GDP 0,1 %-ának megfelelő költségvetési hatással jár; 
            
            
               iv.az alábbi elemekből álló célzott kiadási csomag, amely nettó értelemben megfelel a nyugdíjreform hozamának: i) a célzott szociális ellátásra (lakhatási támogatás; gyermekek után járó ellátás; iskolai étkeztetés; kisgyermekkori nevelés és gondozás / iskola előtti nevelés; az egészségügyi sajátrész-befizetések mérséklése rászorultsági alapon) fordított kiadások növelése a GDP 0,7 %-ának megfelelő összeggel; (ii) magas színvonalú állami infrastrukturális beruházások a GDP 0,15 %-ának megfelelő értékben; valamint (iii) aktív munkaerőpiaci intézkedések a GDP 0,15 %-ának megfelelő értékben; 
            
            
               v.a személyi jövedelemadóra vonatkozó intézkedéseket 2019-ben hajtják végre abban az esetben, ha a program végső értékelésével összefüggésben elkészített előretekintő értékelés alapján előre ütemezett végrehajtásra van szükség ahhoz, hogy 2019-ben teljesüljön a GDP 3,5 %-ában meghatározott, a növekedést gátló intézkedések nélkül elérendő elsődleges többletcél; 
            
            
               vi.az expanzív csomag végrehajtása 2019-ben, a program végső értékelésében foglalt, átlátható eljárás szerinti értékelés és megállapodás függvényében kezdődik meg, és a kitűzött középtávú célok teljesítése érdekében végrehajtandó összeg azzal összhangban alakul, hogy az intézmények előrejelzése szerint Görögország milyen mértékben teljesíti túl e célokat.
            
            
               (3)A hatóságok kialakítják az állami bevételekkel foglalkozó független hatóság teljes körű létrehozásához és hatékony működéséhez szükséges keretrendszert. További lépéseket tesznek az adózási fegyelem fokozása érdekében, többek között az elektronikus fizetést ösztönző és megkönnyítő jogi szabályozás révén. Az adókijátszás elleni küzdelem erősítésére irányuló intézkedések célja többek között az igazságszolgáltatás és az adóhatóságok közötti együttműködési modell javítása. 
            
            
               (4)A hatóságok intézkedéseket hoznak a költségvetési folyamat és az államháztartási gazdálkodás további megerősítése érdekében. Biztosítják, hogy a nemzeti jogszabályok teljes mértékben összhangban legyenek a gazdasági és monetáris unióbeli stabilitásról, koordinációról és kormányzásról szóló szerződéssel (költségvetési paktum). Bemutatnak egy középtávú cselekvési tervet is annak biztosítása érdekében, hogy a kifizetések a kereskedelmi ügyletekhez kapcsolódó késedelmes fizetések elleni fellépésről szóló, 2011. február 16-i 2011/7/EU európai parlamenti és tanácsi irányelvvel
                  4
                összhangban történjenek. Megerősítik a közbeszerzési keretrendszert, többek között a központi közbeszerzés elősegítése révén.
            
            
               (5)A hatóságok teljes mértékben végrehajtják a 2016. évi átfogó nyugdíjreform új jogalkotási rendelkezéseit. A közegészségügyi kiadások észszerűsítése érdekében a hatóságok a hatékonyság javítását célzó strukturális intézkedéseket hoznak, többek között egy zárt költségvetés (térítési felső korlát) bevezetésével, azon elemek fedezése érdekében, amelyek korábban kívül estek a térítés körén. A gyógyszerárak csökkentése érdekében aktualizált árértesítőt tesznek közzé, rendszeresen aktualizálják és közzéteszik a pozitív és negatív listákat, és további intézkedéseket fogadnak el a generikus készítmények alkalmazásának elterjedése érdekében.
            
         
         
            
               (6)A hatóságok gondoskodnak a szociális szolidaritási jövedelem új rendszerének zökkenőmentes bevezetéséről és végrehajtásáról. A hatóságok a Világbank szociális jóléti ellátórendszerre vonatkozó értékelésében foglalt releváns ajánlások alapján jelentősen megreformálják a szociális jóléti ellátórendszert. A reform célja a rendszer egyszerűsítése és a legkiszolgáltatottabb személyek szükségleteinek célzottabb kielégítése, többek között azáltal, hogy erőforrásokat csoportosítanak át a szociális szolidaritási jövedelem új rendszere országos bevezetésének finanszírozására. 
            
            
               (7)A pénzügyi stabilitás megőrzése érdekében a hatóságok az indokolatlan késedelmet elkerülve és a pénzügyi stabilitás veszélyeztetése nélkül közzéteszik a tőkekorlátozás enyhítésének ütemtervét. Felmérik és kezelik a nemteljesítő hitelek másodlagos piacán jelentkező, a 4354/2015. törvény végrehajtásáról szóló értékelő jelentésben azonosított akadályokat, annak érdekében, hogy a nemteljesítő hitelek hitelgondozói számára egyszerűbbé váljon az engedélyezési eljárás. A hatóságok létrehoznak egy rendszert a nemteljesítő hitelek bíróságon kívüli rendezésére, és biztosítják annak zökkenőmentes végrehajtását. Ez a rendszer egy adott alsó küszöböt meghaladó adósság esetén a nagyobb és a kisebb adósok által egyaránt igénybe vehető, és a társadalombiztosítási hozzájárulások és visszatartott adók kivételével valamennyi adósságelemet – ideértve a magánszektor és az állam adósságát is – az adósságátalakítási mechanizmus alá vonja. A hatóságok korszerűsítik a vállalati fizetésképtelenségi keretrendszert és biztosítják annak hatékony végrehajtását, különös hangsúlyt fektetve a felszámolók szerepére. Felülvizsgálják a polgári perrendtartásról szóló törvényt annak érdekében, hogy az összhangba kerüljön az uniós bevált gyakorlatokkal.
            
            
               (8)A növekedés, a versenyképesség és a beruházások elősegítése érdekében a hatóságok továbbra is szerteágazó reformokat dolgoznak ki és hajtanak végre a termékpiacokon azzal a céllal, hogy megvalósuljanak az uniós bevált gyakorlatok. A reformok magukban foglalják a következőket: az OECD eszköztárában foglalt ajánlások további végrehajtása annak érdekében, hogy számos különböző ágazatban megszűnjenek a versenykorlátozó tényezők; a beruházások engedélyezésének liberalizálását és a cégalapítással kapcsolatos adminisztratív terhek csökkentését célzó reformok; további lépések a szabályozott szakmák liberalizálása terén; a földhasználat keretrendszerének korszerűsítésére irányuló reformok, ideértve a területrendezést és a kataszterek rendszerét is; valamint a vízügyi és a közlekedési ágazat működésének javítását célzó intézkedések. 
            
            
               (9)A munkaerőpiac tekintetében Görögország jogszabályt fogad el annak tisztázása érdekében, hogy a kollektív tárgyalásra vonatkozó 2011. évi reformokat a program végéig meghosszabbítják. A hatóságok a csoportos létszámcsökkentés jelenlegi adminisztratív rendszere helyett egy legfeljebb három hónapos, előzetes jóváhagyás nélküli értesítési eljárást vezetnek be, valamint módosítják szervezett fellépésre vonatkozó jogszabályokat. További lépéseket tesznek a be nem jelentett munkavégzés elleni küzdelem, a szakképzés erősítése, valamint az oktatásra vonatkozó hároméves cselekvési terv végrehajtása érdekében.
            
            
               (10)A hatóságok folytatják a széleskörű reformok végrehajtását az energiapiacokon azok uniós jogszabályokkal és szakpolitikákkal való összehangolása, modernebbé és versenyképesebbé tétele, a monopolisztikus tendenciák és a működési zavarok csökkentése, az innováció serkentése, valamint a megújuló energiaforrások és a földgáz használatának szélesebb körben való elfogadtatása céljából, továbbá annak érdekében, hogy mindezen változások kedvező hatásai eljussanak a fogyasztókhoz. A villamosenergia-piacon a hatóságok folytatják a villamosenergia-árverések végrehajtását annak érdekében, hogy az inkumbens szolgáltatók piaci részesedése megfeleljen a kitűzött célértéknek, valamint feltétel nélküli strukturális intézkedéseket javasolnak az inkumbens szolgáltatók termelési kapacitásai adott hányadának az Európai Bizottság határozataival
                  5
                összhangban történő elidegenítése érdekében. A hatóságok továbbviszik az átvitelirendszer-irányító és az inkumbens szolgáltató teljes tulajdonjogi szétválasztásához vezető folyamatot, folytatják a megújuló energiákra vonatkozó ösztönzők reformjának végrehajtását, valamint biztosítják a többi piaci reform kellő időben történő végrehajtását. A földgázpiacon a meglévő reformok további végrehajtásának többek között azt kell eredményeznie, hogy az ütemezésnek megfelelően 2018-ra valamennyi fogyasztó jogosult legyen a szolgáltatóváltásra. A hatóságok további lépéseket tesznek azon fennmaradó tényezők megszüntetése céljából, amelyek akadályozzák a hatékony versenyt a földgáz nagy- és kiskereskedelmi piacain, valamint az energiahálózatok összekapcsolásának elősegítése és az ellátási források diverzifikációja érdekében. 
            
            
               (11)A hatóságok folyatják egy ambiciózus privatizációs program és a beruházásösztönző intézkedések végrehajtását. A hatóságok kötelezettséget vállalnak a privatizációs folyamat megkönnyítésére, és a pályázatok sikeres végrehajtása érdekében minden szükséges kormányzati intézkedést megtesznek. E tekintetben a hatóságok végrehajtják mindazon szükséges intézkedéseket, amelyekről a Görög Köztársaság Eszközfejlesztési Alapja (a továbbiakban: HRADF), az intézmények és a kormány negyedévente megállapodik. A folyamatban lévő kormányzati intézkedések listáját a HRADF igazgatótanácsa jóváhagyta. Miután létrehozták a Görög Köztársaság eszközökkel és részesedésekkel foglalkozó társaságát (a továbbiakban: HCAP), amely értékes görög eszközökkel rendelkezik, a hatóságok biztosítják, hogy a HCAP irányítása és belső szabályai megfeleljenek a nemzetközi szabványoknak és a bevált gyakorlatoknak, így többek között az OECD állami tulajdonú vállalatokra vonatkozó iránymutatásainak. A HCAP átfogó célja az értékes görög eszközök kezelése, értékük megóvása, növelése, és végső soron maximalizálása; a társaság ezeket az eszközöket privatizáció útján és más módon teszi készpénzzé.
            
            
               (12)A programnak továbbra is kulcsfontosságú prioritása a modern állam- és közigazgatás. A hatóságok kiemelt figyelmet szentelnek a program keretében már meghozott azon intézkedések végrehajtására, amelyek a közszféra hatékonyságát hivatottak növelni az alapvető közjavak és közszolgáltatások biztosítása terén, különös tekintettel a vezetők kiválasztására és depolitizálására, a teljesítményértékelésre és a mobilitásra. Intézkedéseket kell tenni az igazságszolgáltatási rendszer hatékonyságának – többek között az elektronikus árverések végrehajtásának lehetővé tétele révén történő – növelése, valamint a korrupció elleni küzdelem magasabb szintre emelése érdekében. Az elfogadott reformok további végrehajtásával meg kell erősíteni a kulcsfontosságú intézmények, például az adóigazgatási hivatal és a statisztikai hivatal (Elstat) intézményi és működési függetlenségét.”
            
            
            
               2. cikk
            
            
               Ennek a határozatnak a Görög Köztársaság a címzettje. 
            
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 140., 2013.5.27., 1. o.
               
               
                  
                     (2)
                  
                        A Tanács (EU) 2015/1411 végrehajtási határozata (2015. augusztus 20.) Görögország makrogazdasági kiigazítási programjának jóváhagyásáról (HL L 219., 2015.8.20., 12.o.) [a szöveg magyar nyelvű változatát az (EU) 2016/544 tanácsi végrehajtási határozattal hirdették ki (HL L 91., 2016.4.7., 27. o.)].
               
               
                  
                     (3)
                  
                        
                  http://www.consilium.europa.eu/hu/press/press-releases/2016/12/05-eurogroup-statement-greece/
               
               
                  
                     (4)
                  
                        HL L 48., 2011.2.23., 1. o.
               
               
                  
                     (5)
                  
                        A C(2008) 824 final és a C(2009) 6244 final számú határozat, amelyet a Törvényszék 2016. december 15-i, T-169/08 RENV, illetve T-421/09 RENV ügyben hozott ítélete megerősített.